Rebekka A. Ingimundardóttir mælir með því að fólk fari út í náttúruna og finni sér þar fallegt jólaskraut . Það ákveði síðan hvaða lit það ætlar að hafa í forgrunni þessi jólin . Hún starfar sem sviðshöfundur hérlendis sem og erlendis ásamt því að hanna leikmyndir og búninga fyrir leikhús og kvikmyndir . Hún starfar einnig sem markþjálfi og sér um persónulega ráðgjöf fyrir breytingar og endurbætur á heimilum . Sjálf býr hún í fallegri íbúð á besta stað í miðborginni ásamt eiginmanni sínum , Sigurði Guðmundssyni . Hún hefur komið víða við fyrir jólin þegar kemur að skreytingum og hefur nú stofnað viðburðar - og ráðgjafarfyrirtæki með Agnesi Kristjónsdóttur , VoR Austmann & Agnes . Rebekka er á fullu að setja upp jólin víða um bæinn fyrir fyrirtæki og einstaklinga en gefur sér þó tíma til að velta fyrir sér inntaki jólanna . „ Fyrir mér tákna jólin eins konar einingu ; gleði og friðsæld . Þá gefst tími til að staldra við , þakka og hugleiða mikilvægi fjölskyldunnar , vandamanna og umhverfisins í heild sinni . “ Eins og sést á myndunum er Rebekka afar fær í að leggja fallega á borð . Hún segir mikilvægt að skoða fyrst hvaða jólaskraut er til á heimilinu og síðan að finna út hvaða litir heilla fyrir árið . „ Ég mæli síðan með því að styðjast við uppraðanir frá öðrum og vinna sig síðan út frá því . “ Hvaða ráð áttu fyrir þá sem eru alltaf með eins jólaborð en langar að gera eitthvað nýtt ? „ Ég hvet alla til að prófa sig áfram með nýja liti . Að prófa að setja saman upp á nýtt það sem nú þegar er til staðar á heimilinu , oft er nóg að skipta út kertum og / eða kertastjökum . Ég mæli með að sleppa pappírsservíettum og hafa tauservíettur , sem þá er líka hægt að nota allan ársins hring . “ Rebekka notar sem dæmi ísbirni sem borðskraut og fá þeir nýtt hlutverk fyrir jólin þegar kemur að borðskrauti . Liturinn í skreytingunum skiptir miklu máli Sjálf byrjar Rebekka á því að hugsa hvaða liti hana langar að draga fram í borðhaldinu . „ Ef það er vínrautt er það liturinn sem ég set í alla kertastjaka í borðstofunni og stofunni . “ Sem leikmyndahönnuður segir Rebekka skreytingar hluta af vinnuferlinu . „ En að skreyta fyrir heimili mitt og annarra er nokkuð sem ég hef fengist við í tvo áratugi . Ég hef gert töluvert af því að fara inn á heimili og bæði koma með hugmyndir að breytingum og eins taka að mér verkið . Það getur verið allt frá því að breyta um lit á veggjum , hanna stofu upp á nýtt og gefa húsgögnum nýtt útlit yfir í að taka allt heimilið í gegn . Ég er mikill fagurkeri og hef gaman af að skapa töfra og gera breytingar . “ Hvernig kviknaði þessi áhugi ? „ Ætli ég hafi ekki erft fegurðarskyn mitt og fagurfræði frá mömmu minni Elínborgu Guðmundsdóttur . Hún er listamaður og mikil smekkmanneskja með ofurnæmt auga fyrir einstakri og fallegri hönnun . Ég er alin upp á framúrstefnulegu heimili , við fallega húsmuni og skrautmuni . Húsið sem ég ólst upp í var ólíkt öðrum húsum og heimilum enda hannað eftir hugmyndum mömmu . Eldhúsið , borðstofan og stofan var til dæmis opið rými , sem var alls ekki algengt á þeim tíma og vakti athygli gesta . “ Þegar kemur að fallegasta jólaskrautinu segir Rebekka það vera fyrst og fremst úti í náttúrunni . „ Þar finn ég bæði greinar , steina og köngla . Ég tíni köngla á haustin , þvæ þá og baka svo í bakarofninum . Ég bjó aðventukransinn minn til úr þannig könglum fyrir einum tíu árum og nota hann enn í dag . Ég málaði könglana þá í glaðlegum skemmtilegum litum , reyndar í uppáhaldslitum mannsins míns . “ Fallegasta jólaskraut hennar er Betlehem-fjárhús frá árinu 1975 . „ Vinur minn fann það í antíkverslun í Amsterdam . Hann vissi að ég myndi kunna að meta fjárhúsið . Síðan held ég upp á litla gervijólatréð sem Elínborg mamma keypti fyrir rúmum 60 árum . Hún litaði það silfrað og passaði vel upp á það . Ég set jólatréð upp hver jól . Síðan held ég upp á jólakirkjuna með ljósi og spiladós sem tengdafaðir minn gaf mér . Hana fann hann einnig á nytjamarkaði . Hér áður fyrr prýddu þessar kirkjur mörg íslensk heimili . “ Rebekka kaupir jólaskraut bæði hérlendis og erlendis . „ Ég man að ég keypti til dæmis fallegt gamalt hvítt gervijólatré í antíkverslun í Maastricht í Hollandi og nota það enn . Bróðir minn átti undur fallegt „ popup “ - pappajólahús . Ég gat setið löngum stundum fyrir framan það , búið til sögur og týnt mér í því sem ég sá þar . Þegar ég síðan bjó í Prag var ég á gangi í miðbænum og leit inn um búðarglugga og viti menn ; þá var þar nákvæmlega sama hús og hefur það fylgt mér æ síðan . Ef ég er að leita mér að nýju efni til skreytinga er ég með nokkrar fallegar en ólíkar búðir sem ég fer alltaf í . Þetta eru Fakó , Heimili & Hugmyndir , Dimm og Snúran . Rúmfatalagerinn kemur líka sterkt inn , þá aðallega þegar ég er að vinna að verkefnum . Ég hef einnig fundið fallegt jólaskraut í ýmsum stórmörkuðum . “ Kaupir þú ennþá notaða hluti ? „ Já , það geri ég alltaf , bæði fyrir mig persónulega og í verkefnin sem ég er að gera . Ég finn oft gamalt jólaskraut og jólastyttur á nytjamörkuðum . Þegar heim er komið mála ég þær eða laga þær til svo þær fái tækifæri að skína á ný . “ Er skraut að þínu mati umhverfisvænt ? Hvernig er hægt að hugsa þessa hluti til frambúðar ? „ Aðalverkefni skrautmuna er að skreyta en margir skrautmunir hafa líka notagildi . Með því að sjá út notagildið og nota það sem maður á getur maður dregið úr umhverfissporunum . Einnig að passa sig á að velja skraut sem ekki eru búnir til úr plasti , frauði og efnum sem innihalda eitur og eiturgufur . Ég mæli með að fólki velji sér færri hluti en vandaðri . Svo má alltaf skiptast á jólaskrauti við fjölskyldu og vini . Ég mæli með jólaskiptikvöldi , þar sem hlustað er á jólalög og smákökur eru bakaðar . Það má alltaf skiptast á kökusortum líka . “ Hefur sett um jólin víða Nú hefur þú gert mikið af leikmyndum fyrir jólatónleika , hvað hefur þú í huga þegar þú hannar þær ? „ Fyrst hugleiði ég hvaða jólastemning passar við hvaða tónlistarflutning fyrir sig . Fyrir sviðsmyndir Frostrósa í Laugardalshöll og Hörpu notaðist ég alltaf við lifandi jólatré sem fengu eftir tónleika að prýða heimili . Umgjörðin var mikilfengleg og oft töfrum líkust . Í Hörpu var smíðaður 11 metra hár foss sem opnaðist og lokaðist . Innblásturinn að þeim leikmyndum kom úr Heiðmörk að vetri til þegar snjórinn tindraði sem töfrar að kvöldlagi . Einnig notaði ég mikið af klipptum greinum frá Skógræktinni ef þau höfðu verið að grisja , og þá aðallega birkigreinar sem við máluðum hvítar . Þær fengu líka ný heimili yfir hátíðarnar og prýða nokkrar þeirra enn heimili í dag . Fyrir Siggu Beinteins notaði ég skóg af gervijólatrjám og bleikar jólakúlur . Ásamt því að á hverju ári var ég með ólík þema á framsviðinu sem tengdust þó alltaf nostalgíu jólanna . Í fyrra skreytti ég sviðið fyrir Eyþór Inga og Jóhönnu Guðrúnu , þar sem við sammæltumst um að nota vínrauða liti . Þar voru einnig lifandi jólatré sem fengu ný heimili um jólin . Það jólaskraut sem ekki á að nota aftur er svo ávallt gefið til góðgerðasamtaka , “ segir Rebekka .